भारत से आतंकवाद पर बातचीत का इच्छुक पाक  
जानुजा ने कहा, पाक को आतंकवाद की पीड़ा झेलनी पड़ी है। हम आतंकवाद और हमारे समाज पर इसके प्रभाव पर चर्चा करने के इच्छुक हैं।
पाकिस्तान ने गुरुवार को कहा कि भारत के साथ बातचीत फिर से शुरू करने के तहत वह दोनों देशों की सचिव स्तरीय बैठकों के पहले चरण में आतंकवाद से जुड़े मुद्दों पर बातचीत का इच्छुक है।  पाकिस्तानी विदेश मंत्रालय की प्रवक्ता तहमीना जानुजा ने कहा, पाकिस्तान को आतंकवाद की पीड़ा झेलनी पड़ी है। हम आतंकवाद और हमारे समाज पर इसके प्रभाव पर चर्चा करने के इच्छुक हैं। पिछले दिनों विदेश सचिव स्तर की वार्ता में 28-29 मार्च को नई दिल्ली में गृह सचिव स्तर की बातचीत पर सहमति बनी थी।  जानुजा ने कहा कि गृह सचिव स्तर की वार्ता में आतंकवाद, मादक पदार्थ की तस्करी और कई मानवीय मुद्दों पर चर्चा होगी। मुंबई हमले के बाद भारत ने पाकिस्तान के साथ वार्ता की प्रक्रिया स्थगित कर दी थी।